**Coed bywyd**

**Darlleniad: Daniel 4: 4-27**

**SGRIPT**

*[Sleid 1]*

Bore da, a chroeso i'r gwasanaeth hwn lle rydym yn ymuno ag eglwysi eraill ledled y DU i ddathlu Sul yr Hinsawdd.

Nod Sul yr Hinsawdd yw annog eglwysi'r DU i:

* Gynnal gwasanaeth sy'n canolbwyntio ar yr hinsawdd, fel yr ydym yn ei wneud heddiw, i archwilio seiliau diwinyddol a gwyddonol gofalu am y greadigaeth
* Gweddïo dros ein planed a'r bobl sydd yn y perygl mwyaf yn sgil trychinebau hinsawdd
* Ymrwymo i gymryd camau i leihau ôl troed carbon ein heglwys
* Dweud wrth ein gwleidyddion a'n harweinwyr ein bod am gael dyfodol glanach, gwyrddach a thecach i'n planed

Felly y bore yma byddwn yn edrych ar rôl coed wrth ofalu am ein hamgylchedd ac yn mynd i'r afael â'r argyfwng hinsawdd. I ddechrau byddwn yn edrych ar yr hyn y mae'r Beibl yn ei ddweud am goed, ac yna byddwn yn edrych yn fanylach ar sut y gall coed helpu i fynd i'r afael â'r argyfwng hinsawdd ac amgylcheddol presennol, yma yn y DU ac mewn rhannau eraill o'r byd. Yn olaf, byddwn yn astudio’r stori o'r Beibl y buom yn gwrando arni'n gynharach, am freuddwyd y Brenin Nebwchadnesar, a dehongliad Daniel o'r hanes, gyda chymorth rhai straeon gan yr elusen Gristnogol ryngwladol i blant, World Vision.

I'r rhai nad ydynt yn gwybod am World Vision, mae'n sefydliad Cristnogol sy'n canolbwyntio ar blant gan weithio gyda phlant sy'n agored i niwed a'u cymunedau, ar draws America Ladin, Affrica, y Dwyrain Canol ac Asia.

Felly, i ddechrau, beth mae'r Beibl yn ei ddweud am goed?

Wel, efallai nad ydych yn gwybod hyn, ond mae mwy o sôn am goed yn y Beibl nag unrhyw greadur byw arall ar wahân i bobl a Duw.

*[Sleid 2]*

* Sonnir am goed ar dudalen gyntaf y Beibl
* Ac yn y Salm gyntaf
* Ac ar dudalen olaf Datguddiad, llyfr olaf y Beibl.

Ac mae gan bron bob prif gymeriad Beibl goeden sy'n gysylltiedig â nhw:

* Mae Noa yn gysylltiedig â changen yr Olewydden
* Mae Abraham yn gysylltiedig â deri Mamre
* Moses – y Berth yn Llosgi
* Mae Joseff yn cael ei ddisgrifio fel gwinwydden

Ac yn y Testament Newydd:

* Dringodd Sacheus goeden sycamorwydden
* Disgrifiodd Paul y Cenedl-ddynion fel canghennau o olewydden

Hefyd, mewn tair o'r Efengylau, mae Iesu'n disgrifio Teyrnas Dduw fel tebyg i hedyn mwstard sy'n cael ei blannu ac yna'n tyfu'n goeden fawr.

Mae’r Salmau a Jeremeia ill dau yn disgrifio coeden sy'n cael ei phlannu ar lan afon – mae ei dail yn wyrdd, ac mae'n dwyn ffrwyth. Yn wir, dywed Jeremiah 17:8:

"Byddan nhw’n gryf fel coeden wedi’i phlannu ar lan afon, a’i gwreiddiau’n ymwthio i’r dŵr. Dydy’r gwres crasboeth yn poeni dim arni hi; mae ei ddail yn aros yn wyrdd. A does dim lle i boeni pan ddaw blwyddyn o sychder; bydd ei ffrwyth yn dal i dyfu arni."

Mae hyn yn amlygu rhai o fanteision coed a pham eu bod mor bwysig i ni, ac yn enwedig i lawer o'r cymunedau lle mae World Vision yn gweithio.

Mae World Vision yn gweithio yn rhai o'r cymunedau mwyaf bregus, agored i niwed ac ar y cyrion ledled y byd, gan gynnwys yn Nyatike yn ne orllewin Kenya.

Pan ddechreuodd World Vision weithio yng nghymunedau Nyatike, roedd llawer o deuluoedd yn ei chael hi'n anodd cael digon o fwyd i'w fwyta. Roedd yr ardal yn dueddol o ddioddef llifogydd a sychder, gan achosi erydiad pridd, gan ei gwneud yn anoddach i ffermwyr dyfu bwyd. Roedd newid yn yr hinsawdd yn gwneud y sefyllfa hon yn waeth, ac roedd llawer o'r technegau yr oedd ffermwyr yn eu defnyddio yn anaddas wrth i'r pridd waethygu gan ei gwneud hi’n anoddach fyth.

Hefyd, nid oedd gan lawer o'r ffermwyr tlotaf fynediad digonol i hadau o safon, na mathau allai wrthsefyll sychder, a doedden nhw ddim yn gallu tyfu amrywiaeth eang o gnydau. Roedden nhw felly yn llawer mwy agored i lifogydd, a sychder, a'r cynnydd yn y tymheredd a'r ansicrwydd cynyddol ynghylch yr hinsawdd, y tywydd a'r tymhorau.

Felly mewn ardaloedd fel hyn, mae coed yn bwysig iawn:

*[Sleid 3]*

* Gallant fod yn ffynhonnell bwyd – ffrwythau, ond mae perlysiau hefyd yn dod o goed a llwyni
* Gallant hefyd fod yn ffynhonnell bwysig o danwydd, gyda llawer o'r bobl dlotaf ar draws y byd yn dibynnu ar bren, neu olosg, fel tanwydd coginio
* Mae coed hefyd, wrth gwrs, yn cael eu defnyddio i ddarparu pren ar gyfer adeiladu, ar gyfer tai, a hefyd ar gyfer dodrefn

Ond yn ogystal â'r manteision uniongyrchol hynny sy'n dod o goed – fel ffynhonnell bwyd, tanwydd a deunydd adeiladu, mae coed yn cynnig manteision mwy anuniongyrchol.

Mewn rhannau o'r byd sy'n agored i sychder, mae coed yn galluogi pridd i amsugno dŵr yn fwy effeithiol, ac mae'r cysgod gan goed yn lleihau maint anweddiad, fel bod y tir yn gallu dal mwy o ddŵr, ac felly gall ymdopi'n well â chyfnodau o sychder. Mae coed hefyd yn hyrwyddo mwy o fioamrywiaeth, gyda mwy o adar a phryfed yn cael eu denu gan y coed, sy'n helpu i gynyddu ffrwythlondeb y pridd.

Yn ogystal â chysgod, gall coed arafu gwyntoedd cryfion, gan weithredu felly i atal, neu leihau, faint o uwchbridd sy'n cael ei chwythu i ffwrdd, gan helpu unwaith eto i gynnal ffrwythlondeb y pridd.

Felly, yn Nyatike mae World Vision wedi bod yn dysgu ffermwyr tlawd yr arfer a elwir yn 'amaeth-goedwigaeth'. Mae hyn yn golygu cadw coed yn y caeau, yn hytrach na'u symud.

Rydym hefyd yn cefnogi'r cymunedau hyn drwy eu helpu i sefydlu grwpiau cynilo, datblygu gweithgareddau cynhyrchu incwm a busnesau bach, cynyddu eu mynediad i farchnadoedd lleol, a chefnogi teuluoedd i ddarparu bwyd mwy maethlon i'w plant.

*[Sleid 4]*

Hefyd, gall coed ddarparu lle i chwarae i blant, rhywbeth sydd efallai'n hawdd ei anghofio pan fyddwn yn canolbwyntio ar iechyd, maethiad ac amddiffyn plant, ond mae chwarae'n bwysig, a gall coed fod yn dda ar gyfer chwarae, o ddringo coed, i ddefnyddio canghennau a brigau mewn gemau a chwarae dychmygol. Mae hyn i gyd yn bwysig i ddatblygiad plentyn.

Ac mae'n helpu'r blaned! Mae coed yn bwysig iawn ar gyfer amsugno carbon, sydd wedi dod yn bwysicach fyth wrth inni weld effaith newid yn yr hinsawdd, yn enwedig ar y cymunedau tlotaf.

Ond nid plannu coed yw'r peth gorau i'w wneud bob amser.

Yn gyntaf oll, nid yw plannu hedyn neu lasbren bach yn gwarantu cynhyrchu coeden llawn dwf. Yn arbennig mewn mannau lle mae prinder dŵr, a dim cyfle i ddyfrio'r glasbren sydd newydd ei blannu, gyda gwreiddyn bach iawn, mae'n weddol annhebygol y bydd yn sefydlu, gyda gwreiddiau'n cyrraedd y lefel trwythiad. Felly mae llawer o lasbrennau sy'n cael eu plannu yn methu tyfu i fod yn goed.

Yn ail, mewn rhai achosion yn anffodus, yr ymateb i'r angen am fwy o goed yw plannu un math o goeden mewn planhigfeydd mawr, sydd yn mynd yn groes i’r bwriad mewn gwirionedd, gan y gall hyn arwain at ddirywiad pellach yn y pridd a lleihau bioamrywiaeth, hyd yn oed os oes ganddo'r fantais o fod yn ffordd gyflym a hawdd o blannu llawer o goed.

Felly beth yw'r ateb i'r broblem hon?

Wel, i ddechrau ateb hyn, hoffwn fynd â chi'n ôl i’r darlleniad o’r Beibl a gawsom yn gynharach, yn llyfr Daniel, pennod 4.

*[Sleid 5]*

Roedd Nebwchadnesar yn breuddwydio am goeden a gafodd ei thorri i lawr, gan adael dim ond stwmp a'r gwreiddiau yn y ddaear. Roedd hyn yn symbol o'r ffordd y byddai'n cael ei symud o'i safle o bŵer a'i yrru allan o Babylon. Fodd bynnag, pan anrhydeddodd a gogoneddu Duw, cafodd ei deyrnas ei adfer iddo.

Yn ei freuddwyd cafodd y goeden ei thorri i lawr, ond chafodd y gwraidd ddim ei dinistrio. Roedd hyn yn golygu bod y gwreiddiau'n dal i allu derbyn dŵr a maetholion o'r pridd, ac nad oedd y goeden wedi marw. Roedd yn gallu adfer ei hun, yn yr un modd ag y gallai Nebwchadnesar adfer ei hun ar ei orsedd.

Sut mae hyn yn ein helpu i allu adfer coedwigoedd yn llwyddiannus?

Yn Nyatike, ac mewn llawer o leoedd eraill, mae World Vision yn helpu ffermwyr a chymunedau lleol i ddefnyddio techneg sy'n debyg iawn i freuddwyd Nebwchadnesar. Rydym yn ei alw'n 'Adfywio Naturiol wedi’i Reoli gan Ffermwyr', sy'n dipyn o lond ceg.

Mae'r dechneg yn seiliedig ar y ffaith, pan gaiff coed eu torri i lawr, yn enwedig mewn cymunedau tlotach, fod y goeden fel arfer yn cael ei thorri ar lefel y ddaear a bod y gwraidd yn dal i fod yn ei le. Gyda choed aeddfed, bydd hyn fel arfer yn system wreiddiau sylweddol sydd weithiau’n cael ei galw’n 'goedwig danddaearol'.

*[Sleid 6]*

Os caiff y boncyffion hyn eu gadael, bydd clystyrau bach o egin yn dechrau tyfu arnynt, gan greu llwyn bychan. Nid yw hyn yn arbennig o ddefnyddiol i ffermwr, felly byddant yn aml yn torri'r llwyn yn ôl i gael eu cae yn glir eto.

Fodd bynnag, os byddant yn gadael dau neu dri yn lle torri'r holl egin yn ôl, yna bydd y system wreiddiau fawr o dan ddaear yn rhoi ei holl egni i'r ddau neu dri eginyn hynny yn hytrach na llawer o egin. Mae hyn wedyn yn golygu bod yr egin hynny'n dechrau tyfu'n eithaf cyflym. Yna, mae'r ffermwr yn parhau i docio'r egin hynny wrth iddynt dyfu, gan gael gwared ar egin ychwanegol, fel bod y tyfiant yn dal i ganolbwyntio ar y ddau neu dri eginyn hyn. Yn fuan byddant wedi tyfu'n ôl yn goeden lawn, yn yr un modd ag y cafodd coeden Nebwchadnesar ei hadfer, ac y cafodd ei orsedd ei hadfer unwaith y bu iddo gydnabod Duw.

Ac nid yn unig y mae'r coed hyn yn tyfu'n ôl yn gyflymach, ac yn llawer cyflymach na thyfu coeden o eginblanhigyn, mae'r broses o docio yn galluogi ffermwyr i gael cyflenwad o bren y gellir ei ddefnyddio ar gyfer coed tân, neu ar gyfer porthiant i anifeiliaid. Felly drwy ddefnyddio'r dechneg FMNR gall ffermwyr a'u cymunedau gyfrannu at ailgoedwigo ond gallant hefyd ddefnyddio'r pren sy'n cael ei docio at amrywiaeth o ddibenion.

Gall hyn arwain at lawer o fanteision a gwelliannau i'r gymuned gyfan, fel y gwelwn o'r fideo hwn:

*[Sleid 7]*

*Fideo ‘Everything is connected’:* [*https://www.youtube.com/watch?v=p-terQL6RO0&feature=emb\_logo*](https://www.youtube.com/watch?v=p-terQL6RO0&feature=emb_logo)

Dyma'r dull y mae World Vision wedi bod yn ei hyrwyddo yn Nyatike, ac rydym wedi gweld rhai canlyniadau trawiadol, fel y bydd stori Naaman yn dangos.

*[Sleid 8]*

Mae Naaman, sy'n 13 oed, yn fachgen chwilfrydig a phenderfynol. Gwelodd ei fam weddw, Pamela, yn ei chael hi'n anodd bwydo'r teulu gyda'r ychydig o indrawn a ffa y gallai eu tyfu. Fe'i gorfodwyd weithiau i chwilio am waith achlysurol – a allai fod yn beryglus – yn y mwyngloddiau aur lleol. Ond gwelodd Naaman hefyd goed a chnydau ei gymydog Peter yn ffynnu. Felly, penderfynodd ofyn i Peter sut yr oedd hynny’n digwydd.

Mae Peter yn bencampwr’ Adfywio Naturiol wedi ei Reoli gan Ffermwyr <https://www.youtube.com/watch?v=p-terQL6RO0&feature=emb_logo> yn ei bentref. Gyda hyfforddiant gan World Vision, mae wedi adfer ei dir drwy adfywio coed brodorol a defnyddio technegau ffermio mwy cynaliadwy - y gall llawer ohonynt weithio i ffermwyr a garddwyr llysiau ledled y byd.

Mae'r ystod o dechnegau rydym yn eu hyrwyddo drwy hyfforddiant fel hyn yn cynnwys:

* tyfu amrywiaeth ehangach o gnydau,
* casglu dŵr glaw i'w ddefnyddio mewn cyfnodau sych a defnyddio dyfrhau ar raddfa fach,
* tyfu ffacbys, fel ffa mwng, ynghyd ag indrawn a chnydau traddodiadol eraill wrth i'r rhain ailgyflenwi nitrogen a gwella'r pridd,
* defnyddio tomwellt i wella ansawdd pridd,
* aildyfu coed o'r boncyffion drwy annog tyfiant iach, cryf newydd o systemau gwraidd presennol, gan ddefnyddio'r dull FMNR,
* a phlannu coed newydd.

Gyda'i gilydd, mae'r technegau hyn yn gwella ffrwythlondeb y pridd ac yn ei helpu i amsugno mwy o ddŵr. Felly, pan fydd y sioc hinsawdd nesaf yn taro - boed hynny'n llifogydd neu'n sychder - dylai'r tir fferm yn Nyatike fod yn fwy parod i ymdopi.

*[Sleid 9]*

Ar ôl ysgol ac ar benwythnosau, dechreuodd Naaman ddysgu gan Peter a gwelodd y manteision yn fuan.

"Rwyf wedi gweld ein coed yn tyfu'n fwy ac rydym hefyd yn cael ffrwythau i'w bwyta fel guava, afocado a ffrwythau gwyllt lleol eraill," rhyfedda Naaman.

Gyda'r dulliau newydd maen nhw wedi'u dysgu, llenwodd cynhaeaf indrawn olaf Pamela a Naaman dri bag a hanner o indrawn, yn hytrach na'r ddau arferol.

Gyda gwell pridd, maen nhw'n cael mwy o fwyd, ac mae Pamela mewn gwell sefyllfa i fwydo ei phlant, a gwneud yn siŵr eu bod nhw'n gallu mynd i'r ysgol.

Felly, wrth i mi orffen, hoffwn i chi i gyd gofio:

*[Sleid 10]*

* Mae newid yn yr hinsawdd yn gwneud bywyd yn anoddach i lawer yn rhannau tlotach y byd, ond mae pethau y gellir eu gwneud i helpu pobl i addasu
* Mae coed yn bwysig, er mwyn helpu i leihau carbon deuocsid yn ein hatmosffer a hefyd i helpu ffermwyr sy'n agored i niwed i addasu a dod yn fwy gwydn i newid yn yr hinsawdd
* Ond mewn rhannau o’r byd sy’n fwy agored i sychder, mae'n fwy effeithiol aildyfu ac adfywio coed na phlannu glasblanhigion
* Mae adfywio'n fwy tebygol o wella bio-amrywiaeth ac mae rhai cynlluniau plannu coed yn seiliedig ar un math o goed a gallant achosi mwy o niwed na lles

Gweddïwch:

*[Sleid 11]*

* Gweddïwch dros COP26, y cyfarfod rhyngwladol ar y newid yn yr hinsawdd fydd yn cael ei gynnal yn Glasgow ym mis Tachwedd. Gweddïwch y gall newid gwirioneddol ddigwydd i leihau ein hallyriadau byd-eang ac atal newid yn yr hinsawdd rhag gwaethygu
* Gweddïwch dros gymunedau mewn lleoedd fel Nyatike ac i deuluoedd fel teulu Naaman wrth iddynt ddod o hyd i ffyrdd o addasu i newid yn yr hinsawdd
* Gweddïwch y bydd Duw yn tywys pob un ohonom mewn ffyrdd i’n galluogi i newid ein harferion a'n ffordd o fyw er mwyn lleihau ein hôl troed carbon ein hunain a'n heffaith negyddol ar yr amgylchedd o'n cwmpas.